google/wiki40b huggingface dataset:
Τσαγγάρης Πελενδρίου

Σωτήριος Πελενδρίου

Ο Τσαγγάρης ιδρύθηκε το 1957 ως Σωτήριος Πελενδρίου σε ένδειξη τιμής προς τον ήρωα της κοινότητας Σωτήρη Τσαγγάρη, ο οποίος έπεσε κατά την διάρκεια του απελευθερωτικού αγώνα της ΕΟΚΑ 1955-59. Το 1972 εντάχθηκε στις τάξεις της Κυπριακής Ομοσπονδίας Ποδοσφαίρου (ΚΟΠ) ως ομάδα  Γ΄ κατηγορίας. Συμμετείχε στο πρωτάθλημα της περιόδου 1972-73. Ωστόσο, ο τελευταίος αγώνας του πρωταθλήματος έγινε η αιτία να διαγραφεί η ομάδα από την ΚΟΠ. Αντίπαλος του Σωτήριου Πελενδρίου ήταν η ΕΝΑΖ. Ο αγώνας είχε αναβληθεί λόγω ακαταλληλότητας του σταδίου ΓΣΟ. Οι άλλες ομάδες είχαν ολοκληρώσει τις υποχρεώσεις τους στο πρωτάθλημα. Ο Σωτήριος ήταν στην τελευταία θέση που οδηγούσε σε υποβιβασμό.  Δεν του αρκούσε απλά η νίκη για να αποφύγει τον υποβιβασμό, αλλά χρειαζόταν νίκη με σκορ τουλάχιστον 16-0. Τελικά κέρδισε 17-0. Ο Αχιλλέας Καϊμακλίου, ο οποίος υποβιβαζόταν μετά από το αποτέλεσμα αυτό, διαμαρτυρήθηκε στον Κυπριακό Οργανισμό Αθλητισμού και στην Κυπριακή Ομοσπονδία Ποδοσφαίρου. Η Δικαστική Επιτροπή της ΚΟΠ εξέτασε το γεγονός και θεώρησε ότι το αποτέλεσμα ήταν προσυμφωνημένο και προχώρησε σε παντοτινή διαγραφή των δύο ομάδων από την ομοσπονδία.

Απόλλων Πελενδρίου

Στη συνέχεια ο Σωτήριος μετονομάστηκε σε Απόλλωνα Πελενδρίου. Η ομάδα συμμετείχε στις διοργανώσεις της Ποδοσφαιρικής Αθλητικής Αγροτικής Ομοσπονδίας Κύπρου (ΠΑΑΟΚ). Τον Οκτώβριο του 1984 μετονομάστηκε σε Τσαγγάρης και πάλι προς ένδειξη τιμής προς τον ήρωα Σωτήρη Τσαγγάρη.
Λουδοβίκος του Ετάμπ

Βιογραφία

Ήταν γιος του Καρόλου κόμη του Ετάμπ και της Μαρίας των Ιβρέα, κόρης του Φερδινάνδου δε λα Σέρδα διαδόχου της Καστίλης.
Σύμφωνα με τον ιστορικό Ζαν Φρουασάν, ο Λουδοβίκος αιχμαλωτίστηκε στο Πουτιέ και εξαγοράστηκε. Αργότερα έγινε ένας από τους φιλοξενούμενους του Εδουάρδου Γ΄ της Αγγλίας, ως εγγύηση της Συμφωνίας του Μπρετινύ. Τη δεκαετία του 1390 ήταν μέλος της συνοδείας του Ιωάννη των Βαλουά δούκα του Μπερρύ, ο οποίος τελικά τον διαδέχθηκε στο Ετάμπ.

Οικογένεια

Νυμφεύτηκε την Ιωάννα, κόρη του Ραούλ Α΄ των Μπριέν κόμη του Ε (Eu), αλλά δεν απέκτησαν απογόνους.
Βίλλεμ φαν Ελστ

Βιογραφία

Ο φαν Ελστ γεννήθηκε στο Ντελφτ σε οικογένεια ευκατάστατων αρχόντων της πόλης. Διδάχτηκε ζωγραφική από τον θείο του, τον ζωγράφο νεκρών φύσεων Έφερτ φαν Ελστ. Στις 9 Νοεμβρίου 1643 καταγράφηκε στη Συντεχνία του Αγίου Λουκά του Ντελφτ.
Ματαξύ 1645 και 1649 έζησε στη Γαλλία. Το 1649 ο φαν Ελστ ταξίδεψε στη Φλωρεντία, όπου διετέλεσε Αυλικός ζωγράφος για τον Φερδινάνδο Β΄ των Μεδίκων, Μεγάλο Δούκα της Τοσκάνης. Εκεί έγινε γνωστός ως  Guillielmo d'Olanda. Εκείνη την εποχή ο Μέγας Δούκας προσέλαβε δύο συμπατριώτες του, τον Ματτίας Βίτχοος (Matthias Withoos) και τον Όττο Μαρσέους φαν Σρικ (Otto Marseus van Schrieck). Ο τελευταίος ήταν επίσης ζωγράφος νεκρών φύσεων και πιθανόν να επηρέασε το ύφος του φαν Ελστ. Ο Φερδινάνδος Β΄ τίμησε δημόσια των φαν Ελστ με χρυσή αλυσία και μετάλλιο, ως απόδειξη της επιδοκιμασίας και αναγνώρισης του ταλέντου του
.
Έχει γίνει εικασία ότι ο φαν Ελστ επισκέφθηκε τη Ρώμη, όπου έγινε μέλος των Bentvueghels, της ειταρείας Ολλανδών και Φλαμανδών καλλιτεχνών που δραστηριοποιούνταν στην πόλη. Η εικασία αυτή βασίζεται στο όχι και πολύ πειστικό επιχείρημα ότι κατά τα έτη 1657/78 υπέγραφε τα έργα του με το όνομά του, ακολουθούμενο από το "alias" συν ένα ζωγραφισμένο ραβδί, κάτι που ερμηνεύτηκε ως προσωνύμιο που του είχαν αποδόσει οι Bentvueghels "De Vogelverschrikker" (=το σκιάχτρο), αλλά δεν υπάρχουν έγγραφα που να αποδεικνύουν κάτι παρόμοιο.
Το 1656 επέστρεψε στην Ολλανδία για να εγκατασταθεί μόνιμα στο Άμστερνταμ. Έγινε ένας από τους πλέον επιφανείς ζωγράφους νεκρών φύσεων της γενιάς του, γεγονός που του επέτρεψε να ζει στην "Πρινσχεχτραχτ" (Prinsengracht), αριστοκρατικό δρόμο της πόλης. Απεβίωσε στο Άμστερνταμ, περί το 1683 ή αργότερα, καθώς το τελευταίο χρονολογημένο του έργο έχει αυτή τη χρονολογία. Ο φαν Ελστ ήταν ο Δάσκαλος της Ραχελ Ρόις,, του Ίσαακ Ντένις, της Μαρία φαν Οοστερβάικ και του Ερνστ Στούβεν.
Φωτογραφική μηχανή

Φωτογραφική μηχανή ονομάζεται η συσκευή που χρησιμοποιείται για τη λήψη φωτογραφιών.Οι ευρύτερα χρησιμοποιούμενες σήμερα φωτογραφικές μηχανές, ερασιτεχνικής ή επαγγελματικής χρήσης, διακρίνονται σε δύο βασικές κατηγορίες: τις συμπαγείς (compact) και στις μονοοπτικές ρεφλέξ (SLR). Διακρινόμενες, ανάλογα με την τεχνολογία τους, είναι οι κλασικές φωτογραφικές μηχανές με φιλμ και οι ψηφιακές φωτογραφικές μηχανές.

Φωτογραφικές μηχανές με φιλμ

Αυτές χρησιμοποιούν φωτογραφικό φιλμ στο οποίο αποτυπώνεται η φωτογραφία κατά τη λήψη. Στη συνέχεια το φιλμ περνά από τη διαδικασία της εμφάνισης σε σκοτεινό θάλαμο είτε σε ειδικά φωτογραφικά εργαστήρια. Με τη διαδικασία της εμφάνισης παράγεται ένα αρνητικό, που μπορεί να χρησιμοποιηθεί για την εκτύπωση των φωτογραφιών στο χαρτί. Τα θετικά φιλμς έχουν ως αποτέλεσμα θετικό είδωλο,που μπορεί να χρησιμοποιηθεί κατευθείαν για προβολή των φωτογραφιών. Κατά την αγορά, πρέπει να προσεχθεί το είδος και η ποιότητα του φακού της μηχανής, ο τύπος και η ταχύτητα του φιλμ, η δυνατότητα ή όχι χειροκίνητων ρυθμίσεων και το zoom. Πιο συνηθισμένες είναι σήμερα οι αυτόματες φωτογραφικές μηχανές που επιτρέπουν στους αρχάριους χρήστες τη λήψη ικανοποιητικών φωτογραφιών χωρίς ιδιαίτερη προσπάθεια (οι λεγόμενες "point and shoot").

Ψηφιακές φωτογραφικές μηχανές

Αυτές χρησιμοποιούν αισθητήρες εικονοστοιχείων για την καταγραφή και κάρτες μνήμης (SD, MMC, XD-Digital κ.ά.) για την αποθήκευση των φωτογραφιών. Στη συνέχεια οι φωτογραφίες μπορούν να τυπωθούν σε χαρτί στα φωτογραφικά εργαστήρια ή σε οικιακούς εκτυπωτές, ή να περάσουν σε ένα μεγαλύτερο οπτικό ή μαγνητικό αποθηκευτικό μέσο. Μεγάλο πλεονέκτημα των ψηφιακών μηχανών αποτελεί η δυνατότητα άμεσης επεξεργασίας των φωτογραφιών από τους υπολογιστές. Στις ψηφιακές φωτογραφικές μηχανές σημεία που πρέπει να προσεχθούν δεν είναι η ανάλυση που μετριέται σε Megapixels αλλά το είδος και η ποιότητα του φακού της μηχανής, η δυνατότητα ή όχι χειροκίνητων ρυθμίσεων, η ευαισθησία του αισθητήρα σε χαμηλές στάθμες φωτεινότητας και η αυτονομία της μπαταρίας. Για τις συνηθισμένες φωτογραφίες μας (10Χ15cm) είναι ικανοποιητικά και τα 2ΜP, ωστόσο η πλειονότητα των φωτογραφικών μηχανών σήμερα (2010) έχει περάσει σε αναλύσεις πάνω από 10.1MΡ. Άλλο σημείο που πρέπει να προσεχθεί, στις μηχανές με μη εναλλάξιμο φακό, είναι η δυνατότητα οπτικού (όχι ψηφιακού) ζουμ (zoom) για λήψη μακρινών πλάνων καθώς και η δυνατότητα ευρυγώνιας ρύθμισης.

Ρυθμίσεις

Ορισμένες από τις χειροκίνητες ρυθμίσεις που μπορεί να κάνει ένας φωτογράφος είναι η ταχύτητα του κλείστρου (μεγάλη για κινούμενα αντικείμενα - μικρή για στατικές καλής ποιότητας φωτογραφίες), το άνοιγμα του διαφράγματος (που ρυθμίζει την ποσότητα του φωτός που δέχεται η μηχανή αλλά και το βάθος πεδίου), η ρύθμιση της ευαισθησίας, το zoom, η ενεργοποίηση ή όχι του φλας. Στις ψηφιακές μηχανές υπάρχουν και άλλες πολύ σημαντικές ρυθμίσεις, όπως αυτή της ισορροπίας λευκού (white balance), όπου διορθώνουμε το χρώμα ανάλογα με τη φωτεινή πηγή (ηλιακό φως, λάμπα πυρακτώσεως, φθορίου κ.α.).
Νάσος Κεδράκας

Βιογραφία

Σπούδασε στην Νομική Σχολή του Πανεπιστημίου Αθηνών και στην Σχολή του Εθνικού Θεάτρου, από όπου αποφοίτησε το 1942. Κατά τη δεκαετία του 1940 ήταν ενεργός σε ένα κλιμάκιο του θιάσου των «Ενωμένων καλλιτεχνών», στον οποίο λάμβαναν μέρος ηθοποιοί που συμμετείχαν και στην Αντίσταση. Έπαιξε σε παραστάσεις του Εθνικού Θεάτρου. 
Χαρακτηριστικός ήταν ο ρόλος του στην ταινία «Η δε γυνή να φοβήται τον άνδρα», όπου έκανε το Μικέ, τον φαρμακοποιό φίλο του Γιώργου Κωνσταντίνου. Στην τηλεοπτική σειρά Ο Χριστός Ξανασταυρώνεται (1975-1976, από το ομώνυμο μυθιστόρημα του Νίκου Καζαντζάκη) έπαιξε το ρόλο του "Κωσταντή". 
Απεβίωσε από καρδιακή ανακοπή και ετάφη στην Ηλιούπολη όπου και έμενε. Το 2002 πέθανε και η γυναίκα του Κικίτσα Κεδράκα, μέλος του ΚΚΕ.

Πρόζες και σκετς 1940-49

Ο Κεδράκας υπηρέτησε την τέχνη και έπαιξε σε πρόζες, σκετς και παρλάτες την περίοδο 1940-49, που είχε γράψει ο Μίμης Τραϊφόρος.
Ο Ρωμιός  (Χρήστος Ευθυμίου - Νάσος Κεδράκας) (σκετς).
Σαν την Ελλάδα τη λεβεντομάνα  (Ν. Κεδράκας - Γ. Σύλβας - Σ. Βέμπο) (πρόζα).
Άντε στο καλό  (Κλεό Σκολούδη - Ν. Κεδράκας - Αλίκη Ζαβερδινού - Γιάννης Σύλβας) (σκετς).
14η Συμφωνία (Μότσαρτ)

Η 14η Συμφωνία σε Λα μείζονα, K. 114 (γερμανικά: Sinfonie A-Dur Köchelverzeichnis 114) είναι μία συμφωνία του Βόλφγκανγκ Αμαντέους Μότσαρτ, που γράφτηκε τον Δεκέμβριο του 1771, ήταν τότε 15 χρονών.  Η Συμφωνία γράφτηκε στον Σάλτσμπουργκ, μεταξύ του δεύτερου και τρίτου ταξιδιού του στην Ιταλία. Σε αυτή τη Συμφωνία διαφαίνεται η επιρροή του Μότσαρτ στον Γιόχαν Κρίστιαν Μπαχ.
Ο Δανός,  μουσικολόγος, Γιενς Πίτερ Λάρσεν έγραψε για τη Συμφωνία: «Μία από τις πιο εμπνευσμένες συμφωνίες του (Μότσαρτ) εκείνη την περίοδο... αλλά και ένα εξαιρετικό παράδειγμα της συγχώνευσης της βιενέζικης συμφωνικής μουσικής με την ιταλική cantabile».
Θέρμες του Τίτου

Θέση και δομή

Ακριβέστερα, ήταν στον Όππιο λόφο, που είναι μία προέκταση του Εσκουιλίνου. Κτίστηκαν στη δυτική πτέρυγα του Χρυσού Οίκο του Νέρωνα, μάλλον μετατροπή των Θερμών του. Νοτιοδυτικά ήταν το Κολοσσαίο και βορειοανατολικά οι μετέπειτα Θέρμες του Τραϊανού.
Από τη νότια είσοδο εισερχόταν κάποιος σε έναν κήπο. Στο κύριο κτήριο υπήρχαν δύο αίθουσες με πισίνες θερμού νερού, έπειτα μία μικρή με χλιαρό με δωμάτια από τη μία και την άλλη μεριά. Τέλος υπήρχε μία μεγάλη αίθουσα με κρύο νερό και εκατέρωθεν αυτής δύο γυμναστήρια χωρίς σκεπή.

Περιγραφή

Αποκαταστάθηκαν κατά τη βασιλεία του Αδριανού, όπως επίσης και το 238· δεν γνωρίζουμε άλλες επεμβάσεις. Έτσι είναι πιθανό, ότι όλο το συγκρότημα περιέπεσε σε μία πρώιμη εγκατάλειψη. Μεγάλα μέρη του κτηρίου στεκόταν ακόμη, όταν ο Αντρέα Παλλάντιο περιέγραψε τα σχέδια των δαπέδων. Τα ερείπια κατέρρευσαν σύντομα μετά και τα μάρμαρα με το άλλο οικοδομικό υλικό επαναχρησιμοποιήθηκαν για το κτίσιμο ανακτόρων και εκκλησιών, όπως τα παρεκκλήσια στην Εκκλησία του Ιησού ή το αναβρυτήριο της Κορτίλε ντελ Μπελβεντέρε στο Βατικανό.
Ένα από τα χαρακτηριστικά των Θερμών ήταν οι τοιχογραφίες, που σχεδίασε ο καλλιτέχνης Φάμουλος, με την τεχνική της νωπογραφίας (fresco). Πριν οι ζωγραφιές καταστραφούν από τα στοιχεία της φύσης, ο Νίκολας Πόντσε τις αντέγραψε και τις αναπαρήγαγε ως χαλκογραφίες στο έργο του "Περιγραφή των Θερμών του Τίτου" (Παρίσι 1786). Τα σχέδια αναγνωρίζονται τώρα ως η πηγή του ρυθμού γκροτέσκ (= των σπηλαίων), καθώς οι ερειπωμένες αίθουσες των Θερμών του Τίτου βρισκόταν κάτω από το έδαφος, όταν ανακαλύφθηκαν κατά την Αναγέννηση.
Το Ουρλιαχτό (ταινία, 2010)

Πλοκή

Στις ΗΠΑ της δεκαετίας του '50, το ποίημα Ουρλιαχτό του Άλλεν Γκίνσμπεργκ προκαλεί αντιδράσεις στους συντηρητικούς κύκλους, λόγω του περιεχομένου του και του λεξιλογίου του. Η υπόθεση αυτή πήγε στα δικαστήρια, με κατηγορούμενους τον Γκίνσμπεργκ και τον εκδότη Λόρενς Φερλινγκέτι. Ο ίδιος ο Γκίνσμπεργκ δεν παρέστη στη δίκη.
Κατά τη διάρκεια της ταινίας βλέπουμε, εκτός από την εξέλιξη της δίκης, τον Γκίνσμπεργκ να απαγγέλλει το Ουρλιαχτό δύο χρόνια πριν, δηλαδή όταν εκδόθηκε, και τον ποιητή στο σήμερα να μιλάει για τη ζωή του. Εξιστορεί την ιδιαίτερη σχέση με τη μητέρα του και το τραγικό τέλος της, τον ανεκπλήρωτο έρωτα για τον ετεροφυλόφιλο Τζακ Κέρουακ, τον εγκλεισμό του στο ψυχιατρείο, την περιστασιακή του σχέση με τον Νιλ Κάσαντι, την ποίηση και την γενιά μπιτ και τη σχέση με τον ισόβιο σύντροφό του, τον ποιητή Πήτερ Ορλόβσκι.
Στο τέλος, το δικαστήριο αποφασίζει πως το Ουρλιαχτό έχει λογοτεχνική αξία και πως ο κατηγορούμενος είναι αθώος.
Γεώργιος Χατζημελέτης

Βιογραφικά στοιχεία

Η καταγωγή του ήταν από τα Μέγαρα. Εκεί γεννήθηκε περί το 1795. Όταν ξεκίνησε η επανάσταση συγκέντρωσε σώμα πολεμιστών και κατέστρεψε τουρκικό απόσπασμα στην Κάζα. Δεν μπόρεσε να κρατηθεί στο Μεγαρίδι και κατέβηκε στην Πελοπόννησο, όπου τάχτηκε μαζί με την ομάδα του υπό τις διαταγές του Νικηταρά. Αργότερα ακολούθησε τον Ευμορφόπουλο και άλλους οπλαρχηγούς. Πολέμησε σε πολλές μάχες στην Πελοπόννησο και Στερεά. Μετά την επανάσταση τιμήθηκε με τον βαθμό του φαλαγγάρχη.
Βαλεντίνα Νάπι

Παιδικά χρόνια

Τα παιδικά της χρόνια τα έζησε στο Σαλέρνο. Το 2013 αποφοίτησε από τη Σχολή Καλών Τεχνών του Σαλέρνο και από τον Οκτώβριο του ίδιου έτους ασχολείται με την Τέχνη και με το σχέδιο. Η Νάπι συχνά αναφέρεται ως «διανοούμενη  πορνοστάρ» γιατί έχει γράψει  πολλά δοκίμια για την κατάσταση και τον ρόλο των ανδρών αλλά και των γυναικών στη σύγχρονη κοινωνία, ενώ έχει συμμετάσχει και ένα φεστιβάλ φιλοσοφίας.

Καριέρα

Έκανε το ντεμπούτο της στην βιομηχανία πορνό το 2011, με σκηνοθέτη τον επίσης Ιταλό ηθοποιό ταινιών πορνό Ρόκο Σιφρέντι, αφού πρώτα επικοινώνησε μαζί του μέσω e-mail. Τον Ιούνιο του 2012 ήταν στο εξώφυλλο της ιταλικής έκδοσης του περιοδικού Playboy τον Ιούνιο και τον Νοέμβριο του 2013 έλαβε τον τίτλο «Pet of the Month» για το αντρικό περιοδικό Penthouse. Επίσης, ήταν «Twistys of the Month» για το στούντιο πορνογραφικών ταινιών Twistys, τον  Μάιο του 2015. Από το Μάρτιο της ίδιας χρονιάς γράφει μια στήλη για πολιτικά και κοινωνικά θέματα στο περιοδικό MicroMega.
Εθνική Νέας Ζηλανδίας U23 (ποδόσφαιρο ανδρών)

Η Εθνική Νέας Ζηλανδίας U23 (ή Ολυμπιακή ομάδα Νέας Ζηλανδίας) εκπροσωπεί τη Νέα Ζηλανδία στα διεθνή, ποδοσφαιρική γεγονότα για ποδοσφαιριστές κάτω των 23 ετών, όπως είναι οι Θερινοί Ολυμπιακοί Αγώνες. Αφότου κέρδισε το OFC Olympic Qualifying Tournament 2008 προκρίθηκε στους Ολυμπιακούς Αγώνες 2008. Αυτό επαναλήφθηκε το 2012.
Chown

Η εντολή chown χρησιμοποιείται στα λειτουργικά συστήματα τύπου Unix για να αλλάξει τον ιδιοκτήτη (αγγλ. change owner) ενός αρχείου. Σε πολλές υλοποιήσεις μπορεί να εκτελεστεί μόνο από τον υπερχρήστη. Οι απλοί χρήστες που θέλουν να αλλάξουν την ομάδα στην οποία ανήκει ένα αρχείο μπορούν να το κάνουν μέσω της chgrp.
Τσάβι Ερνάντεθ

Μπαρτσελόνα

Με τους blaugrana έχει κατακτήσει οκτώ φορές το πρωτάθλημα Ισπανίας, τρία Κύπελλα Ισπανίας, τέσσερα Τσάμπιονς Λιγκ, έξι Σουπερ Καπ Ισπανίας, δύο Ευρωπαϊκά Σούπερ Καπ, και δύο Παγκόσμια Κύπελλα Συλλόγων.
Το 2009, βγήκε τρίτος στην ψηφοφορία για την Χρυσή Μπάλα και 3ος καλύτερος παίκτης της χρονιάς από την FIFA και κατάφερε με την Μπαρτσελόνα να πραγματοποιήσει ένα από τα μεγαλύτερα ρεκόρ στην ιστορία του ποδοσφαίρου κατακτώντας: Πρωτάθλημα Ισπανίας, Κύπελλο Ισπανίας, Τσάμπιονς Λιγκ, Σούπερ Καπ Ισπανίας, Ευρωπαϊκό Σούπερ Καπ, και Παγκόσμιο Κύπελλο Συλλόγων.
Ο Τσάβι είναι ο παίκτης με τις περισσότερες συμμετοχές στην ιστορία της Μπαρτσελόνα και αυτός που έχει τους περισσότερους τίτλους με την καταλανική ομάδα (25 τίτλοι τον Ιούνιο του 2015). Μετράει 70 γκολ και 150 ασίστ σε δεκατέσσερεις σεζόν με τους blaugrana. Έχει επίσης (Ιούνιος 2015) το ρεκόρ συμμετοχών σε αγώνες Τσάμπιονς Λιγκ, 151 συμμετοχές, όλες με τη Μπαρτσελόνα.

Εθνική Ισπανίας

Στις 29 Ιουνίου 2008, γίνεται πρωταθλητής Ευρώπης με την Εθνική Ισπανίας. Τότε ανακυρήχτηκε καλύτερος παίκτης της διοργάνωσης και υπήρξε μέλος της καλύτερης ενδεκάδας της διοργάνωσης όπως ανακοινώθηκε από την UEFA. Τερμάτισε 5ος στην ψηφοφορία για την χρυσή μπάλα του 2008.
Στις 11 Ιουλίου 2010, ο Τσάβι κατέκτησε το Παγκόσμιο Κύπελλο με την Ισπανία. Βρέθηκε μεταξύ της κορυφαίας 11άδας της διοργάνωσης και τερματίσε τρίτος στην ψηφοφορία για την Χρυσή Μπάλα εκείνης της χρονιάς. Το 2011, βρέθηκε στην ίδια θέση για μια ακόμη φορά.

Δημοφιλία

Στις 25 Μαρτίου 2011, η Marca, η ισπανική αθλητική εφημερίδα γνωστή για την φιλική της στάση απέναντι στην Ρεάλ Μαδρίτης, δημοσίευσε μια δημοσκόπηση που έλαβε χώρα στην Ισπανία στην οποία ο Τσάβι έχει βγει ο καλύτερος Ισπανός ποδοσφαιριστής με 87,7% των ψήφων μπροστά από μεγάλους παίκτες όπως ο Λουίς Σουάρεζ ή ο Ραούλ Γκονζάλες.
Far Cry New Dawn

Το Far Cry New Dawn είναι ένα βιντεοπαιχνίδι πρώτου προσώπου δράσης-περιπέτειας που αναπτύχθηκε από την Ubisoft Montreal και εκδόθηκε από την Ubisoft. Το παιχνίδι είναι ένα spin-off της σειράς Far Cry και μια αφηγηματική συνέχεια του Far Cry 5. Κυκλοφόρησε για τα Microsoft Windows, το PlayStation 4 και το Xbox One στις 15 Φεβρουαρίου 2019 και έλαβε γενικά μικτές κριτικές από τους κριτικούς.
Καβάσιλα Ιωαννίνων

Γεωγραφία - Ιστορία

Τα Καβάσιλα βρίσκονται στο νομό Ιωαννίνων, προς τα σύνορα της Ελλάδας με την Αλβανία, νότια από τον ποταμό Σαραντάπορο και κοντά στην ΕΟ Κοζάνης - Ιωαννίνων. Απέχουν 73 χλμ. Β.-ΒΔ. από τα Ιωάννινα και 12 χλμ. ΒΔ. από τη Κόνιτσα. Το χωριό είναι κτισμένο σε λοφώδη περιοχή γεμάτη από κουμαριές και συμπεριλαμβάνεται μεταξύ των Μαστοροχωρίων. Η τοπική παράδοση αναφέρει ότι το όνομά του προέρχεται από τον βυζαντινό στρατηγό Αλέξιο Καβάσιλα που έζησε τον 14ο αιώνα και ήταν μέλος της ηπειρώτικης οικογένειας Καβάσιλα. Στα οθωμανικά στατιστικά κατάστιχα του 1895 αναφέρεται ότι το χωριό ήταν τσιφλίκι του καζά της  Κόνιτσας και είχε πληθυσμό 89 κατοίκους.

Αξιοθέατα

Προς τα βόρεια του χωριού, σε απόσταση 6 χλμ. και δίπλα στον Σαραντάπορο βρίσκονται υδροθειοχλωριονατριούχος ιαματική πηγή και θειούχα ιαματικά λουτρά. Στην ίδια κατεύθυνση και σε απόσταση περίπου 2 χλμ. βρίσκεται η Ιερά Μονή Παναγίας Καβασίλων (του 1816 στη θέση παλιού μοναστηριού) αφιερωμένη στα Γενέθλια της Θεοτόκου. Διασώζεται το καθολικό και ο περίβολος της μονής, μέσα στο οποίο υπάρχει κτιστό τέμπλο διακοσμημένο με τοιχογραφίες του 1864 από ζωγράφους των Χιονάδων. Αξιοθέατο της ευρύτερης περιοχής είναι η τοποθεσία "Στενά Σαρανταπόρου" τα οποία είναι ένα φαράγγι του ομώνυμου ποταμού ανάμεσα στα χωριά Καβάσιλα, Εξοχή και Πυξαριά. Έχει κάθετα τοιχώματα, που το ύψος τους μερικές φορές ξεπερνά τα 150 μέτρα, χαρακτηρίζεται από αξιόλογη παραποτάμια μεσογειακή βλάστηση και το μήκος του φθάνει σχεδόν το 1 χλμ.

Διοικητικά

Ως κοινότητα συστάθηκε το 1919 με το ΦΕΚ 184Α - 19/08/1919 με έδρα τον οικισμό που αναγραφόταν ως Καβάσιλλα μέχρι το 1928 οπότε διορθώθηκε σε Καβάσιλα. Σύμφωνα με το σχέδιο Καλλικράτης, αποτελεί τη τοπική κοινότητα Καβασίλων που υπάγεται στη δημοτική ενότητα Κόνιτσας του Δήμου Κόνιτσας και σύμφωνα με την απογραφή του 2011 έχει πληθυσμό 37 κατοίκους.
Μοναρχίες της Ευρώπης

Σήμερα στην Ευρώπη υπάρχουν δώδεκα (12) μοναρχίες: το Πριγκιπάτο της Ανδόρρας, το Βασίλειο του Βελγίου, το Βασίλειο της Δανίας, το Πριγκιπάτο του Λίχτενσταϊν, το Μεγάλο Δουκάτο του Λουξεμβούργου, το Πριγκιπάτο του Μονακό, το Βασίλειο της Ολλανδίας, το Βασίλειο της Νορβηγίας, το Βασίλειο της Ισπανίας, το Βασίλειο της Σουηδίας, το Ηνωμένο Βασίλειο της Μεγάλης Βρετανίας και της Βόρειας Ιρλανδίας και το Κράτος της Πόλης του Βατικανού. Σε δέκα από αυτά τα κράτη ο αρχηγός του κράτους (μονάρχης) κληρονομεί το καθήκοντά του, και συνήθως τα κρατάει εφ όρου ζωής ή μέχρι να παραιτηθεί. Αντιθέτως στο Βατικανό (εκλογική μοναρχία, που ονομάζεται και απόλυτη θεοκρατία), ο αρχηγός του κράτους (ο Πάπας), εκλέγεται από το λεγόμενο παπικό κονκλάβιο, ενώ στην Ανδόρρα (μια τεχνικά ημιεκλογική δυαρχία), αρχηγοί του κράτους είναι ο εκλεγμένος Πρόεδρος της Γαλλίας και ο Eπίσκοπος του Ουρχέλ, ο οποίος διορίζεται από τον Πάπα.
Οι περισσότερες από τις μοναρχίες στην Ευρώπη είναι συνταγματικές μοναρχίες, πράγμα που σημαίνει ότι ο μονάρχης δεν επηρεάζει τις πολιτικές του κράτους, καθώς είτε είναι νομικά περιορισμένος από το να το κάνει αυτό, είτε δεν χρησιμοποιεί τις τυχόν πολιτικές εξουσίες του βάσει συμφωνίας. Εξαιρέσεις αποτελούν το Λίχτενσταϊν, το οποίο θεωρείται ημισυνταγματική μοναρχία, λόγω της μεγάλης επιρροής που ασκεί ο πρίγκιπας στην πολιτική, αλλά και το Βατικανό, το οποίο είναι μια εκλογική θεοκρατική απόλυτη μοναρχία. Σήμερα δεν υπάρχει καμία σημαντική κίνηση για κατάργηση της μοναρχίας σε οποιοδήποτε από τα δώδεκα κράτη, αν και υπάρχουν σημαντικές μειονότητες δημοκρατικών σε πολλά από αυτά. Ταυτόχρονα, επί του παρόντος επτά από τις δώδεκα μοναρχίες είναι κράτη-μέλη της Ευρωπαϊκής Ένωσης: το Βέλγιο, η Δανία, το Λουξεμβούργο, η Ολλανδία, η Ισπανία, η Σουηδία και το Ηνωμένο Βασίλειο.
Στις αρχές του 20ου αιώνα μόνον η Γαλλία, η Ελβετία και ο Άγιος Μαρίνος ήταν οι ευρωπαϊκές χώρες οι οποίες δεν είχαν μοναρχικό καθεστώς. Τότε ήταν που ξεκίνησε η άνοδος των δημοκρατικών στην ηγεσία των πολιτικών πραγμάτων. Οι περισσότερες μοναρχίες ανατράπηκαν μέσω κάποιου πολέμου ή κάποιου κινήματος ή πραξικοπήματος. Έτσι, σήμερα η πλειοψηφία των κρατών της Ευρώπης είναι δημοκρατίες με είτε άμεσα είτε έμμεσα εκλεγμένους αρχηγούς του κράτους.
Πελατειακές σχέσεις

Πελατειακές σχέσεις είναι ορισμός της πολιτικής που αναφέρεται στην πελατεία ή τον πελάτη, για τις αθέμιτες σχέσεις και συναλλαγές μεταξύ πολιτικών και ψηφοφόρων.
Μαξίμ Μπακά

Καριέρα

Ο Μπακά ξεκίνησε την καριέρα του από την Παρί Σεν Ζερμέν, προτού υπογράψει τον Ιούλιο του 2003 στην Αντάντ ΣΣΓ. Έπειτα από δύο χρόνια παρουσίας στην ομάδα, αποχώρησε από την Σαιν-Γκρατιέν με προορισμό την Χάβρη στη διάρκεια της θερινής μεταγραφικής περιόδου του 2005. Στις 2 Ιουνίου 2009, η ΦΚ Λοριάν έκανε δικό της τον πρώην αμυντικό της Χάβρης με ελεύθερη μεταγραφή, με τον παίκτη να υπογράφει συμβόλαιο συνεργασίας με την ομάδα της Βρετάνης ως τον Ιούνιο του 2011.
VTB Λίγκα

Λογότυπο

Το λογότυπο του πρωταθλήματος έχει εξελιχθεί με την πάροδο του χρόνου. Το 2017 παρουσιάστηκε ένα νέο λογότυπο, στο οποίο προστέθηκε το τρόπαιο της διοργάνωσης. Αναπόσπαστο στοιχείο του λογότυπου, αποτελεί ο κεντρικός χορηγός του πρωταθλήματος, η «VTB Bank».
Πλανητικό σύστημα

Με τον γενικό όρο Πλανητικό σύστημα έχει καθιερωθεί να χαρακτηρίζεται οποιοδήποτε σύστημα περιφερόμενων ουρανίων σωμάτων πέριξ ενός αστέρος, αντίστοιχα με αυτόν του Ηλιακού συστήματος.

Γενικά

Επειδή είναι ακόμα αδύνατον κάθε τέτοιο σύστημα να χαρακτηρίζεται με το αντίστοιχο όνομα του άπειρου σε αριθμό αστέρων, ακολουθείται αυτός ο όρος ειδικότερα σε αναφορές τόσο σε πλανήτες όσο και σε σχηματισμούς συγκεκριμένων ειδών αστέρων.
Κάθε πλανητικό σύστημα περιλαμβάνει πλανήτες, κοσμική σκόνη, αστεροειδείς, μετεωρίτες, τυχόν φυσικούς δορυφόρους πλανητών, ή ακόμα και κομήτες, (για κάποιο χρονικό διάστημα), και βέβαια τον απλανή (αστέρα) πέριξ του οποίου περιφέρεται το σύνολο αυτών, δημιουργώντας έτσι ένα σύνολο – σύστημα.

Δημιουργία

Για τη δημιουργία των πλανητικών συστημάτων ακολουθείται η αυτή θεωρία της δημιουργίας των άστρων, σύμφωνα με την υπόθεση του νεφελώματος, δηλαδή από τη συμπύκνωση νεφών αερίων και όχι από τις οιονεί συγκρούσεις μεταξύ των ουρανίων σωμάτων όπως πιστεύονταν μέχρι τις αρχές του εικοστού αιώνα.
Πρώτα πλανητικά συστήματα (εκτός Ηλιακού) που ανακαλύφθηκαν ήταν εκείνα των PSR 1257 και PSR 1620, τα έτη 1992 και 1993 αντίστοιχα, καθώς και του αστέρα 51 του Πήγασου το 1995, πέριξ του οποίου περιφέρεται ο πλανήτης Βελλεροφόντης.

Σημείωση

Μετά τα παραπάνω προς αποφυγή σύγχυσης, όταν γίνεται αναφορά σε πλανήτες του ηλιακού συστήματος (π.χ. Ερμής, Γη, Κρόνος κ.λπ.) τότε θα πρέπει ν΄ ακολουθείται ο όρος Ηλιακό σύστημα.
Έχουν επίσης παρατηρηθεί και ορφανοί πλανήτες, οι οποίοι δεν ανήκουν σε κάποιο πλανητικό σύστημα και δεν βρίσκονται υπό την βαρυτική επίδραση κάποιου αστέρα.
Πέραμα Ρεθύμνης

Εκκλησιαστική υπαγωγή

Η εκκλησία του χωριού είναι αφιερωμένη στον Άγιο Γεώργιο. Εκκλησιαστικά υπάγεται στη Γ΄ Αρχιερατική Περιφέρεια της Ιεράς Μητροπόλεως Ρεθύμνης και Αυλοποτάμου, της Εκκλησίας της Κρήτης.

Ιστορία

Είναι γνωστό από την περίοδο της Ενετοκρατίας με το όνομα Βασιλικό Πέραμα (1583). Οι Τούρκοι στο πέρασμα τους, μετά την κατάληψη του Ρεθύμνου (1646), το έκαψαν μαζί με τα χωριά: Πασαλίτες, Ορθές, Καλαμάς, Καλανδαρέ, Αυδανίτες και Αξός όπως αναφέρει ο ποιητής του Κρητικού Πολέμου Μαρίνος Τζάνες Μπουνιαλής. Την περίοδο της Τουρκοκρατίας ήταν ασήμαντος οικισμός και για ένα διάστημα έδρα των αγριότερων Τούρκων,που βασάνιζαν και τέλος σκότωναν τους Χριστιανούς που περνούσαν από’κει. Στη θέση Γρίβιλα βορειοανατολικά του Περάματος και κυρίως δεξιά του δρόμου προς το Πάνορμο, εντοπίστηκαν υπολείμματα εκτεταμένου συνοικισμού που παρουσίασε μεγάλη ακμή στα Υστερομινωικά χρόνια. Είναι ίσως η θέση της αρχαίας  Αυλώνος. Η κεραμική της περιοχής χρονολογείται από την Πρωτομινωική μέχρι την Ρωμαϊκή περίοδο. Τέλος στην θέση Παλαιοκκλησιά εντοπίστηκαν υπολείμματα Ρωμαϊκής εγκατάστασης.    
Αναγνωρίστηκε σαν κοινότητα στις 23/9/1930 και περιλάμβανε και τα χωριά Αγγελιανά καιΧουμέρι, αλλά στα αρχεία της κοινότητας ο πρώτος κάτοικος, που είναι καταχωρημένος κατά αλφαβητική σειρά είναι ο  Άγας Αναστάσιος του Γεωργίου, γεννημένος το 1880 στη Φολέγανδρο. Ο πρώτος πρόεδρος της κοινότητας ήταν ο Πέτρος Χουρδάκης.
886 Ουασινγκτονία

Φυσικά χαρακτηριστικά

Η μέση διάμετρος της Ουασινγκτονίας εκτιμάται σε 90,56 χιλιόμετρα. O φασματικός τύπος της είναι C (ανθρακούχος), ενώ το άλβεδό της είναι 0,071. Η Ουασινγκτονία περιστρέφεται γύρω από τον εαυτό της μία φορά κάθε 9 ώρες και 4 δευτερόλεπτα.